Komisijos reglamentas (EB) Nr. 917/2004
2004 m. balandžio 29 d.
nustatantis išsamias Tarybos reglamento (EB) Nr. 797/2004 dėl priemonių, gerinančių bendras bitininkystės produktų gamybos ir pardavimo sąlygas, įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Tarybos reglamentą 797/2004 [1], ypač į jo 6 straipsnį,
kadangi:
(1) Reglamentas (EB) Nr. 797/2004, pakeičiantis Tarybos reglamentą (EB) Nr. 1221/97 [2], nustato bitininkystės produktų gamybos ir prekybos gerinimo priemones. Siekiant aiškumo, 1997 m. lapkričio 20 d. Komisijos reglamentas (EB) Nr. 2300/97 dėl išsamių Tarybos reglamento (EB) Nr. 1221/97, nustatančio bendrąsias medaus gamybos ir prekybos gerinimo priemonių taikymo taisykles, įgyvendinimo taisyklių [3] turi būti panaikintas, pakeičiant jį nauju reglamentu.
(2) Reglamento (EB) Nr. 797/2004 1 straipsnis nustato, kad valstybės narės gali sudaryti bitininkystės programas. Būtina nurodyti šioms programoms privalomas sudedamąsias dalis bei laiką, per kurį jos turi būti pateiktos Komisijai.
(3) Reikėtų apriboti Bendrijos finansinę paramą nacionalinėms programoms atsižvelgiant į tai, kokią avilių dalį Bendrijoje sudaro kiekvienos valstybės narės aviliai.
(4) Valstybės narės stebės vykdomas programas remiantis šiuo reglamentu. Komisija bus informuojama apie šias priežiūros priemones.
(5) Vykdant programas turi būti užtikrinta bitininkystės programų priemonių ir kitų priemonių, nustatytų įvairioms Bendrijos politikoms įgyvendinti, darna. Ypač turi būti vengiama dėl mišrios pagalbos kylančių permokėjimų ir kitokio nenuoseklumo nustatant priemones.
(6) Siekiant suteikti tam tikrą lankstumą programos įgyvendinimui, kiekviena priemonė gali tam tikru procentu nukrypti nuo jai nustatytos finansavimo sumos, tačiau, neviršijant didžiausios metinei programai nustatytos sumos. Jei pasinaudojama programos vykdymui leidžiamu lankstumu, Bendrijos finansinė parama negali viršyti 50 % susijusios valstybės narės faktiškai patirtų išlaidų.
(7) Siekiant programos įgyvendinimui suteikti daugiau lankstumo, programų priemones galima pritaikyti programos vykdymo metu, tačiau jos turi būti tokios pat kaip ir nurodytos Tarybos reglamente (EB) Nr. 797/2004.
(8) Reikia nustatyti taisykles valiutų perskaičiavimo kursų nustatymui, kurios bus taikomos nacionalinių programų finansavimui.
(9) Siekiant užtikrinti Reglamento (EB) Nr. 797/2004 3 straipsnyje minimų tyrimų atlikimą ir nuoseklų atnaujinimą, reikia nustatyti jų turinį reglamentuojančias taisykles.
(10) Šiame reglamente numatytos priemonės atitinka Kiaušinių ir paukštienos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 797/2004 1 straipsnyje minimos nacionalinės programos (toliau - bitininkystės programos) turi:
a) apibūdinti situaciją sektoriuje, o tai leistų nuolat atnaujinti Reglamento (EB) Nr. 797/2004 3 straipsnyje nurodytų tyrimų struktūrinius duomenis;
b) nurodyti tikslus,
c) išsamiai apibūdinti naudotinas priemones, jei reikia nurodant vieneto kainą,
d) nurodyti apskaičiuotas išlaidas ir finansavimo planą pamečiui nacionaliniu ir regioniniu lygiu,
e) nurodyti taikomus įstatymus ir kitus teisės aktus,
f) išvardinti atstovaujančias organizacijas ir bitininkystės kooperatyvus, kurie bendradarbiavo sudarant bitininkystės programas,
g) nustatyti bitininkystės programos priežiūros ir vertinimo priemones.
2 straipsnis
1. Valstybės narės praneša Komisijai apie savo bitininkystės programą iki programai taikomo trijų metų laikotarpio pirmųjų metų balandžio 15 d.
Tačiau, 2004 metais valstybės narės turi pranešti apie savo bitininkystės programą vėliausiai iki gegužės 15 d.
2. Bitininkystės programos vykdymo metų laikotarpis prasideda kiekvienų metų spalio 16 d. ir baigiasi sekančių metų spalio 15 d.
3. Bitininkystės programos priemonės, nustatomos kiekvieniems trijų metų laikotarpio metams, turi būti visiškai įgyvendintos iki sekančių metų rugpjūčio 31 d. Mokėjimai atliekami įgyvendinimo metu.
3 straipsnis
Bitininkystės programoms taikomas Bendrijos dalinis finansavimas kiekvienai valstybei narei yra ribojamas atsižvelgiant į tai, kokią avilių dalį Bendrijoje sudaro jos aviliai, kaip nurodyta šio reglamento I priede.
Tačiau, jeigu viena arba daugiau valstybių narių per 2 straipsnio 1 dalyje nustatytą laiką nepraneša apie savo programą arba nepanaudoja visos pirmoje pastraipoje minimo dalinio finansavimo sumos, proporcingai jų daliai gali būti padidintos kitų valstybių narių dalys.
4 straipsnis
Kartu su bitininkystės programomis valstybės narės išsiunčia Komisijai dokumentus, kuriuose nurodoma, kaip turi būti vykdomas programos monitoringas.
Tikrinama, kaip laikomasi pagalbos pagal nacionalines programas suteikimo terminų. Šie patikrinimai susideda iš administracinių patikrinimų ir patikrinimų vietoje.
Informacija apie patikrinimus teikiama mokėjimo agentūroms.
5 straipsnis
1. Valstybės narės iki 2 straipsnio 1 dalyje minimos datos pateikia Komisijai bitininkystės priemonių, įtrauktų į nacionalines veiklos programas siekiant 1 ir 2 tikslų, numatytų Tarybos reglamente (EB) Nr. 1260/1999 [4], sąrašą.
2. Ta pati priemonė tuo pat metu negali būti finansuojama remiantis Reglamentu (EB) Nr. 797/2004 ir remiantis kita Bendrijos pagalbos sistema, ypač Tarybos reglamentu (EB) Nr. 1257/1999 [5].
6 straipsnis
Kiekvienos priemonės finansavimas gali būti padidintas ar sumažintas daugiausiai 20 %, jei neviršijama didžiausia metų programai nustatyta suma, o Bendrijos bitininkystės programai skirtas finansavimas neviršija 50 % susijusios valstybės narės patirtų išlaidų.
7 straipsnis
Bitininkystės programų priemonės gali būti pritaikomos metinės programos vykdymo metu, tačiau jos turi atitikti Tarybos reglamento (EB) Nr. 797/2004 2 straipsnio nuostatas ir turi būti patvirtintos remiantis to paties reglamento 5 straipsniu.
8 straipsnis
3 straipsnyje nurodytai sumai taikomas perskaičiavimo kursas yra tas, kuris galioja pranešimo apie programą metų gegužės 1 d.
9 straipsnis
Reglamento (EB) Nr. 1221/97 3 straipsnyje minimi tyrimai turi pateikti informaciją apie šio reglamento II priede išvardintus punktus.
10 straipsnis
Reglamentas (EB) Nr. 2300/97 panaikinamas.
Nuorodos į panaikintą reglamentą laikomos nuorodomis į šį reglamentą ir aiškinamos pagal III priede pateiktą koreliacijos lentelę.
11 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. balandžio 29 d.